PRITARTA

Panevėžio rajono savivaldybės tarybos

2020 m. gegužės 28 d. sprendimu Nr. T-

**PANEVĖŽIO RAJONO VAIKŲ GLOBOS NAMŲ   
2019 METŲ VEIKLOS ATASKAITA**

**I. BENDRA INFORMACIJA APIE ĮSTAIGĄ**

1.1. Įstaigos pristatymas. Panevėžio rajono vaikų globos namai yra stacionari socialinių paslaugų įstaiga, teikianti globos (rūpybos), ugdymo ir socialines paslaugas be tėvų globos likusiems vaikams, kuriems nustatyta laikinoji ar nuolatinė globa (rūpyba), laikinai globos namuose apgyvendintiems vaikams tol, kol bus išspręstas jų grąžinimo tėvams arba globos (rūpybos) nustatymo klausimas, vykdo ir globos centro funkcijas.

1.2. Darbuotojai. Didžiausias leistinas pareigybių skaičius 2019 m. pradžioje –   
32,75 pareigybės, nuo spalio 1 d. – 31,25 pareigybės, metų pabaigoje – 26,65 pareigybės (sumažėjo 6,1 pareigybės).

Globos centro funkcijas vykdė 2 Vaiko teisių apsaugos tarnybos atestuoti specialistai, kurie dirbo pagal Globėjų ir įtėvių rengimo programą (GIMK). Atestuoti specialistai teikia globėjų ir įtėvių paieškos, rengimo, atrankos, konsultavimo ir pagalbos jiems teikimo paslaugas. 1 socialinis darbuotojas (globos koordinatorius) teikė socialines paslaugas globėjams, įtėviams, jų globojamiems vaikams. Dar 2 globos koordinatorių pareigybės buvo finansuojamos projekto lėšomis.

Vaikų globos namuose metų pabaigoje dirbo 33 darbuotojai, iš jų 5 globos centre. Aukštąjį išsilavinimą turi 14 darbuotojų (iš jų 10 – universitetinį, 4 – neuniversitetinį), 16 darbuotojų – vidurinį arba specialųjį vidurinį išsilavinimą. Visi socialinį darbą dirbantys darbuotojai (soc. pedagogai, soc. darbuotojai) turi reikalingą išsilavinimą, 4 soc. darbuotojai turi vyresniojo socialinio darbuotojo kvalifikacinę kategoriją.

Darbuotojai pagal galimybes kėlė kvalifikaciją: dalyvavo seminaruose, mokymuose pagal Lietuvos Respublikos socialinės apsaugos ir darbo ministerijos akredituotas programas. Darbuotojų kaitos nėra, todėl yra tinkamos sąlygos komandiniam darbui.

**II. ĮSTAIGOS TIKSLAI, VEIKLA IR REZULTATAI**

2.1. 2019 metų įstaigos tikslai ir jų įgyvendinimas. Panevėžio rajono vaikų globos namai (globos centras) – Panevėžio rajono savivaldybės stacionari socialinių paslaugų įstaiga, finansuojama iš valstybės ir savivaldybės biudžeto. Visokeriopai stengiamasi padėti vaikui ir šeimai išlikti kartu, jei tai geriausiai atitinka vaiko interesus.

Nuosekliai ir planingai vykdytas Panevėžio rajono vaikų globos namų teikiamos socialinės globos pertvarkos 2018–2020 metais veiksmų planas. Globos namai tapo kompleksinių paslaugų įstaiga ir plečia paslaugų tinklą: teikia socialinę globą (rūpybą) vaikams, likusiems be tėvų globos, socialinę priežiūrą vaikams, socialines paslaugas globėjams ir organizuoja globėjų, budinčių globotojų ir įtėvių mokymą ir konsultavimą. Pagrindinis globos centro veiklos tikslas – užtikrinti, kad visiems įvaikintiems vaikams, socialinių globėjų, globėjų giminaičių globojamiems (rūpinamiems) vaikams, budinčių globėjų prižiūrimiems vaikams bei budintiems globotojams, socialiniams globėjams, globėjams giminaičiams, įtėviams ar asmenims, ketinantiems jais tapti, būtų prieinama ir suteikiama reikalinga konsultacinė, psichosocialinė, teisinė ir kita pagalba siekiant tinkamo vaiko, įvaikio ugdymo ir auklėjimo šeimai artimoje aplinkoje. Siekiant, kad Lietuva taptų šalimi be vaikų globos namų, kuriamos globos alternatyvos – turėti globėjus, budinčius globotojus. Aktyviai dirbo atestuoti specialistai, kurie organizavo mokymus pagal GIMK programą, parengė   
2 naujas globėjų grupes, vertino ir rengė išvadas asmenims, norintiems tapti vaiko globėjais (rūpintojais), budinčiais globotojais ar įvaikinti vaiką. Vyko informavimas ir konsultavimas, kartu su globos koordinatoriais vykdytas globos centro veiklos viešinimas seniūnijose. Globos koordinatoriai lankėsi globėjų namuose, aptarė įvairius su globa susijusius klausimus ir problemas, su kuriomis susiduria globėjai, išsiaiškino, kokios pagalbos ir paramos tikimasi iš globos centro, atestuotų specialistų, globos koordinatorių. Organizuotas renginys „Padėkos popietė globėjams“, kuriame aktyviai dalyvavo ir buvo pagerbti visi Panevėžio rajono savivaldybės globėjai. Plačiau apie renginį Panevėžio rajono vaikų globos namų interneto puslapyje <https://www.vgn.panevezys.lm.lt/index.php/globa-centras>.

Vykdomas projektas „Vaikų gerovės ir saugumo didinimo, paslaugų šeimai, globėjams (rūpintojams) kokybės didinimo bei prieinamumo plėtros“ pagal jungtinės veiklos sutartį. Iš projekto lėšų tinkamai įrengtos trys darbo vietos, įsigytas naujas automobilis globos centro funkcijoms vykdyti, finansuoti 3 specialistų etatai.

Mes vis dar kelyje į tikslą siekiant, kad vaikai iš didelių globos namų persikeltų gyventi į mažesnes šeimyniškas bendruomenes. Globos namuose vaikų skaičius mažėjo (nuo 23 sumažėjo iki 15). Į vaikų globos namus 2019 m. atvyko 1 (2017 m. – 10, 2018 m. – 2) vaikas, išvyko 9 (2018 m. – 13): 5 sulaukę 18 metų, 4 – į globėjų šeimas. Vėl sumažėjo šeimynų skaičius. 3 šeimynų vaikai perskirstyti į 2 šeimynas.

Pasikeitęs darbo su vaikais turinys. Pabrėžiami emociniai ryšiai ir bendrumo jausmas, socialinių ir asmeninių kompetencijų ugdymo svarba, akcentuojami praktinio pobūdžio gebėjimai. Globos namai buvo trys atskiros mažos šeimynos, tik gyvenančios po vienu stogu. Jose kuriamos sąlygos, labai artimos gyvenimui šeimoje. Darbuotojų kaita minimali (dėl šeimynų skaičiaus mažinimo), vaikai turi galimybę gauti individualų dėmesį, kurti artimus ir nuoširdžius ryšius su kitais, formuoti prieraišumo jausmą, išmokti gyventi ir sugyventi ne tik savo šeimyniškoje bendruomenėje tarpusavyje, bet ir su aplinkiniais, su kaimo bendruomene. Globos namų ir kiekvienos šeimynos metiniuose veiklos planuose iškeltiems uždaviniams įgyvendinti numatyta ugdytinių ugdymas ir veikla, šeimynų ir globos namų projektai, planuoti renginiai, akcijos bei įvairios veiklos buvo vykdomos sėkmingai. Informacija apie globos namus, nuotraukos, aprašymai interneto svetainės puslapyje https://www.vgn.panevezys.lm.lt.

Visų planuojamų paslaugų, veiklų pagrindinis tikslas – vaikų aktyvinimas, motyvavimas, savarankiškumo skatinimas. Socialinį ir pedagoginį darbą dirbantys darbuotojai veda įvairius užsiėmimus, apklausas, teminius pokalbius, diskusijas, aptarimus, globos namų bendruomenė stengiasi dirbti komandoje, siekia ugdytinių pažintinių interesų plėtotės, ugdymą kreipia praktiškumo, savarankiškumo, atsakingumo, socialumo linkme. Laikomasi Darbo tvarkos taisyklių, kuriose numatytos ugdytinių teisės ir pareigos, dienos režimo ir tarpusavio susitarimų. Darbuotojai užimdami atviro bendravimo ir bendradarbiavimo poziciją visada pasiryžę besąlygiškai dalyvauti vaikų gyvenime, kartu spręsti problemas ir sunkumus, o tai ugdo jų pasitikėjimą savimi, teigiamai veikia jų savijautą ir požiūrį į šeimyną.

Užtikrinamas vaiko socialinių ryšių su tėvais (globėjais), esant poreikiui, šeimos nariais ar artimaisiais giminaičiais palaikymas ir stiprinimas. Ugdoma vaiko pagarba savo biologinei šeimai, artimiems giminaičiams. Plėtojami ir stiprinami tarpasmeniniai vaiko ir biologinės šeimos ryšiai, vaiko ryšiai su artimaisiais giminaičiais (broliais, seserimis). Siekiama išlaikyti vaiko ryšius su artimaisiais ar bandyti juos atkurti iš naujo. Mūsų užduotis – bendrauti su tėvais taip, kad tai būtų naudinga vaikui, bendrauti su vyresniais broliais ir seserimis, gyvenančiais savarankiškai.

2.2. Teikiamos paslaugos:

| Eil. Nr. | Paslaugų rūšys | Paslaugų gavėjų skaičius  2018 m. | Paslaugų gavėjų skaičius  2019 m. | Suteiktų paslaugų skaičius  2018 m. | Suteiktų paslaugų skaičius  2019 m. |
| --- | --- | --- | --- | --- | --- |
| 1. | Informavimas | 45 | 30 | 180 | 120 |
| 2. | Konsultavimas | 36 | 40 | 162 | 160 |
| 3. | Trumpalaikė socialinė globa | 9 | 4 | 9 | 25 |
| 4. | Ilgalaikė (nuolatinė) socialinė globa | 25 | 24 | 25 | 150 |
|  | Iš viso paslaugų: | **–** | **-** | 376 | 455 |

2.3. Globos centras

| Eil. Nr. | Paslaugų rūšys | Paslaugų  gavėjų  skaičius  2018 m. | Paslaugų  gavėjų  skaičius  2019 m. | Suteiktų  paslaugų  skaičius  2018 m. | Suteiktų  paslaugų  skaičius  2019 m. |
| --- | --- | --- | --- | --- | --- |
| 1. | Mokymai pagal GIMK programą | 4 | 9 | 353 | 480 |
| 2. | Parengta globėjų  Iš jų:  Budinčių globotojų  Globėjų giminaičių  Socialinių globėjų | 1  1  2 | 1  2  6 | X | X |
| 3. | Globos koordinatoriai teikė paslaugas | 29 | 104 | 52 | 523 |
| 4. | Apgyvendinta vaikų pas budinčius globotojus | 1 (dar  5 2017 m.) | 10 | 42 | 60 |
| 5. | Trumpalaikė priežiūra kriziniais atvejais globos namuose | 10 | 8 | 40 | 35 |
|  | Iš viso paslaugų: | 49 | 221 | 487 | 1098 |

2.4. Globotinių skaičiaus ir socialinės padėties kaita praėjusiais ir ataskaitiniais metais:

|  |  |  |
| --- | --- | --- |
| Rodiklio pavadinimas | 2018 m. | 2019 m. |
| Globotinių skaičius metų pradžioje | 34 | 23 |
| Atvyko per metus, iš jų: | 2 | 1 |
| iš tėvų | 1 |  |
| iš globėjų | 1 | 1 |
| iš kitos globos įstaigos |  |  |
| Išvyko per metus, iš jų: | 13 | 9 |
| grąžinti į šeimą | 3 |  |
| išvyko pas globėjus | 6 | 4 |
| išvyko į kitą įstaigą |  |  |
| išvyko sulaukę pilnametystės | 4 | 5 |
| Globotinių skaičius metų pabaigoje | 23 | 15 |

2.5. Globotinių pasiskirstymas pagal amžiaus grupes:

|  |  |  |  |  |
| --- | --- | --- | --- | --- |
| Amžius metais | 0–3 | 4–6 | 7–14 | 15–18 |
| Globotinių skaičius | - | - | 6 | 9 |

**III. VYKDYTI PROJEKTAI**

3. Parengti ir gavus finansavimą vykdyti 2 projektai vaikams. Projekto „Sveikatos ir draugystės takeliu 2“ tikslas – stiprinti vaikų psichinę sveikatą, suteikti žinių apie draugystės sampratą, stiprinti savigarbą, ugdyti asmeninę kultūrą, gebėjimą dirbti grupėse, o taip pat suvokti kitų požiūrį į mus bei gebėti atpažinti patyčias. Vaikai džiaugėsi gamtos ramybe, grynu oru, maudynėmis ežere, karštos pirties malonumais. Aktyviai įsitraukė į įvairias veiklas, kurių tikrai netrūko – žaidė tinklinį, badmintoną, vandens bombų mūšį, dalyvavo naktiniame desante, mėgavosi pirties malonumais, plaukiojo irklente, baidarėmis, žaidė stalo žaidimus, kepė dešreles, šašlykus, bulves.

Įgyvendinant projektą „Atrasiu save“ buvo siekiama mažinti socialiai pažeidžiamų vaikų socialinę atskirtį, integruoti juos į visuomenę, atliepti užimtumo įvairovės poreikį skatinant išbandyti savo gebėjimus ir atrasti savo pomėgius įvairiose srityse, skatinti kūrybiškumą ir iniciatyvą, saugoti ir stiprinti fizinę ir psichinę vaiko sveikatą, lavinti vaikų socialinius įgūdžius. Vaikai turėjo galimybę pakeisti aplinką, pažinti vis kitus žmones ir veiklas, išmokti atsirinkti, kas tinka ir patinka, galėjo pasirinkti sau įdomią ir patinkančią veiklą. Viena iš pirmųjų šio projekto veiklų – dailės terapijos ir bendravimo grupės 20 užsiėmimų ciklas Panevėžio vaikų dienos užimtumo centre, kur išbandė muzikos, žaidimų, dailės terapiją, susipažino su savo bendraamžiais, susirado naujų draugų, su kuriais ir dabar bendrauja. Kartu su kitais centro lankytojais vaikai vyko į Utenos krizių centrą „Angelų pieva“, aplankė medžių lajų taką Ignalinoje. Jauniausi vaikai lankė 10 mokymosi plaukti grupinių užsiėmimų Panevėžio kūno kultūros ir sporto centre. Šiauliuose vaikai lankėsi prekybos ir pramogų centre „Akropolis“, kur aktyviai leido laisvalaikį ledo čiuožykloje, išbandė jėgas čiuožimo sesijoje, „Apollo“ boulingo žaidimo takeliuose susipažino su žaidimo taisyklėmis, išbandė savo rankų taiklumą.

Projekto veiklos svarbios ir naudingos vaikams, nes padeda įgyti žinių apie sveiką gyvenseną, stiprinti fizinę ir emocinę sveikatą, suteikia galimybę aktyviai ir turiningai ilsėtis, atrasti veiklas, kad galėtų save realizuoti. Vaikai skatinami kūrybiškai pažiūrėti į sveiką gyvenimą, turiningą laisvalaikio praleidimą.

Pradėtas įgyvendinti ES lėšomis finansuojamas globos centro projektas „Vaikų gerovės ir saugumo didinimas, paslaugų šeimai, globėjams kokybės didinimas bei prieinamumo plėtra“. Projekto lėšomis finansuoti 2 globos koordinatoriaus pareigybės. Išsiplėtė teikiamų paslaugų pasiūla. Paslaugas gavo visi rajono teritorijoje gyvenantys globėjai, jų globojami vaikai.

**IV. PAGRINDINIAI FINANSINIAI RODIKLIAI**

4.1. Darbuotojų darbo užmokestis:

|  |  |
| --- | --- |
| Darbuotojų vidutinis mėnesinis 2019 m. darbo užmokestis: | Eur |
| Vadovų (direktorius, direktoriaus pavaduotojas socialiniam darbui) | 850 |
| Socialinių darbuotojų | 679 |
| Socialinio darbuotojo padėjėjų | 611 |
| Pedagoginį darbą dirbančių darbuotojų | 788 |
| Aptarnaujančio personalo | 476 |

4.2. Finansiniai rodikliai, Eur:

|  |  |  |
| --- | --- | --- |
| 4.2.1. | Savivaldybės biudžeto asignavimai: | 451 868 |
|  | Darbo užmokestis | 337 982 |
|  | Socialinio draudimo įmokos | 5 249 |
|  | Lėšos turtui įsigyti (ilgal.) | - |
|  | Kitos lėšos | 108 637 |
| 4.2.2. | Projektų lėšos: | 37 495 |
|  | Savivaldybės programos ir projektai | 1 900 |
|  | Valstybės ir kitų fondų projektai (ES) | 35 595 |
| 4.2.3. | Kitos lėšos: | 42 520 |
|  | Pajamos už prekes ir paslaugas | 42 265 |
|  | Parama | 255 |

4.3. Paslaugų ekonominis įvertinimas:

|  |  |
| --- | --- |
| Rodiklis | 2019 m. |
| Vietų globos įstaigoje skaičius | 24 |
| Faktinis globotinių skaičius metų pradžioje | 23 |
| Faktinis globotinių skaičius metų pabaigoje | 15 |
| Faktinis 1 globotinio per mėn. išlaikymas | 1 614 Eur |

**V. VEIKLOS TOBULINIMO PERSPEKTYVOS**

5.1. Įstaigos veiklos kokybės įsivertinimas.

Stipriosios įstaigos veiklos sritys. Sumažėjęs globojamų vaikų skaičius leido daug dėmesio skirti šeimos aplinkos kūrimui. Ugdomas vaikų savarankiškumas, darbiniai įgūdžiai, atsakomybės už pavestas užduotis, už kitus šeimynos narius jausmas. Šeimynose gyveno įvairaus amžiaus vaikai. Vaikų ir darbuotojų ryšiai artimi, šilti. Vykdyta daug įvairių veiklų, dalyvauta projektuose. Pakankami materialiniai ištekliai leido kurti namų jaukumą, vaikams suteikti visas būtiniausias paslaugas (ugdymo įstaigų pasirinkimas, medicininės paslaugos, įvairių specialistų paslaugos).

Išsiplėtė globos centro funkcijos. Globos koordinatoriaus paslaugos buvo teikiamos visiems budintiems globotojams ir jų prižiūrimiems vaikams, socialiniams globėjams, jų globojamiems vaikams. Daug dėmesio skirta globos centro veiklos viešinimui.

Jauniausiems globos namų gyventojams surasti globėjai, ir vaikai išvyko gyventi į šeimą.

Tobulintinos įstaigos veiklos sritys. Didelis vaikų, turinčių elgesio ir emocijų sutrikimų, specialiųjų poreikių, skaičius. Tokiems vaikams reikalinga ypač daug dėmesio. Dažnai tokiems vaikams reikalinga specialistų pagalba, tačiau jos tenka ilgai laukti. Nors darbuotojai kėlė kvalifikaciją darbo su sunkiais vaikais srityje, ne visada pavyksta teorines žinias pritaikyti.

Keitėsi teisės aktai dėl vaiko teisių apsaugos, globos centrų veiklos. Tai kėlė sumaištį, nesusikalbėjimą tarp institucijų. Keitėsi atsakomybės, trūko aiškumo dokumentuose.

5.2. Savivaldybės ir valstybinių institucijų atliktos patikros ir jų pateiktos išvados.

2004–2009 m. EEE ir Norvegijos finansinių mechanizmų programos projekto veiklų tęstinumo patikros išvada – projekto vykdytojas tinkamai prižiūri projekto lėšomis sukurtą turtą, vykdo projekte numatytas veiklas ir laikosi kitų tęstinumo įsipareigojimų.

Valstybės vaiko teisių apsaugos ir įvaikinimo tarnybos rekomendacijos „Dėl ES finansuojamo projekto „Vaikų gerovės ir saugumo didinimas, paslaugų šeimai, globėjams kokybės didinimas bei prieinamumo plėtra“ įgyvendinimo ir globos centro struktūros, funkcijų bei veiklos stebėsenos ir kontrolės“. Parengtas ir įgyvendintas rekomendacijų planas.

5.3. Problemos ir jų sprendimo būdai.

Globos centrui būtinas psichologas, tačiau specialistas, turintis reikiamą išsilavinimą, įdarbintas tik 2020 m. pradžioje. Šiuo metu yra laisva dar viena psichologo pareigybė. Globos centras Linkaučiuose nėra patogus dėl didelių atstumų. Globos koordinatorės, atestuoti specialistai turi lankytis pas globėjus, pas žmones, norinčius imti globojamą vaiką svečiuotis. Didelės transporto išlaikymo išlaidos, neefektyvios laiko sąnaudos.

Globos namuose didelė dalis globotinių turi elgesio ir emocijų sutrikimų, elgesio problemų. Tokiems vaikams reikalingas nuolatinis dėmesys, specialistų pagalba, ugdymo įstaigų parinkimas pagal vaiko gebėjimus ir specialiuosius poreikius. Globos namų vaikai mokosi ne tik Linkaučių pagrindinėje mokykloje, bet ir Panevėžio „Šviesos“ specialiojo ugdymo centre, Gelgaudiškio specialiojo ugdymo centre, Šiaulių sanatorinėje mokykloje. Esant reikalui pagalba teikiama Kauno priklausomybių centre, Santaros klinikose, Vaiko raidos centre.

Darbuotojai nėra tikri dėl savo ateities. 2019 m. buvo mažinamas pareigybių skaičius. Kadangi pertvarkos procesas įsibėgėjęs, iš ESF skirta lėšų bendruomeniniams namams įsigyti, darbuotojams daug neaiškumų: kur bus bendruomeniniai globos namai, ar bus patogu nuvykti į darbą.

Pradėtas įstaigų (globos namų ir socialinių paslaugų centro) reorganizavimo procesas, todėl 2020 metai pareikalaus naujų iššūkių.

Patvirtinu, kad pateikta informacija yra tiksli ir teisinga.

Direktorė Jūratė Pagojienė

PRITARTA

Vaikų globos namų darbo tarybos

2020 m. gegužės 4 d. posėdžio protokolas Nr. 12

SUDERINTA

Panevėžio rajono savivaldybės administracijos

Socialinių paslaugų skyriaus vedėja

Virginija Savickienė